Rosa Lund (EL), 2025-02-05:
Da vores skatteordfører, hr. Pelle Dragsted, desværre ikke kan være her i dag, må I nøjes med mig.
Vi er i Enhedslisten helt og aldeles imod det her lovforslag.
Det er elitepolitik af absolut værste skuffe, og det vil kun øge uligheden i Danmark.
Hvis vi vil modarbejde den stærkt stigende ulighed i Danmark, skal vi bekæmpe, at formue og velstand koncentreres på stadig færre og færre hænder.
Vi skal forhindre, at den rigeste elite i Danmark stikker yderligere af fra resten af befolkningen.
Derfor er det simpelt hen en superdårlig idé at lempe arveafgiften for familieejede virksomheder og give en skatterabat til landets rigeste virksomhedsarvinger.
Formuen og heriblandt ejerskabet af flere store virksomheder er i forvejen koncentreret på få hænder i Danmark, og den her særrabat til virksomhedsarvinger vil kun forværre det problem.
For ulighed er et stigende problem i Danmark, og tallene er allerede voldsomme.
Mest relevant her er, at den mest velhavende procent, altså top-1-procent af danskerne, ejer 29 pct. af den samlede nettoformue.
Det er superskævt.
Herunder er det særlig de unoterede aktier, som medvirker til de rigestes formue.
Nogle partier, som er med i aftalen, vil formodentlig påstå, at lempelsen af arveafgiften vil gavne murermestre, tømrermestre og andre små familiedrevne virksomheder, som har knoklet hele livet og gerne vil give arv videre til familien, og at det er dem, der er den primære målgruppe for den her skatterabat.
Men her må jeg skuffe.
Det her lovforslag giver primært og i højeste grad en skattelettelse til de absolut største virksomheder og derved også de absolut rigeste familier i Danmark.
Nej, det er det faktum, at der indføres mere favorable beregningsmodeller for værdiansættelsen af de rigeste familiers virksomheder, og det er der, den store skattelettelse sker med det her lovforslag.
Det synes jeg bare er vigtigt at holde sig for øje.
Hvis man gerne ville give en skattelettelse, som kom de her murermestre og tømrermestre til gode, så kunne man jo lave en skattelettelse, hvor man lavede en større satsnedsættelse.
Men det er ikke det, man har valgt at gøre.
I stedet har man valgt den her rødvinsreform på steroider.
Aldrig har vi set en skattelettelse, der rammer top-1-procent så rent.
Det er en helt skæv prioritering.
Dertil er der altså ingen gode økonomiske argumenter for den her særrabat til virksomhedsarvinger.
Topøkonomer – det, som Venstre kaldte organisationer før, altså De Økonomiske Råd – mener endda, at den lavere skat på arv til virksomhedsarvinger kan være decideret skadelig for økonomien, bl.a. via negativ indvirkning på produktiviteten.
Vi ved, at en gruppe af de allerrigeste familier her i landet har kørt en omfattende og årelang kampagne for at få lempelser i arveafgiften.
Samtidig ved vi også, at partistøttereglerne i Danmark er så hullede, at det nærmest er umuligt for os at se, hvor meget aftalepartierne har fået i partistøtte fra de her partier.
Og det kan jo undre os i Enhedslisten, når vi nu hører de samme regeringspartier sige, at der ikke skal ske en sammenblanding mellem økonomisk magt og politisk magt, præcis som vi har set det i USA på det seneste.
Derfor undrer vi os også en lille smule over, hvordan det her lovforslag er blevet til, og hvor meget partistøtte partierne bag aftalen egentlig har fået fra de virksomheder, der får allermest ud af skatterabatten.
Enhedslisten kan ikke støtte det her lovforslag, og det kommer forhåbentlig ikke som nogen overraskelse.